**Lisa 2. Täiendav info EOÜ volinike koosoleku ehk nõukogu valimise kohta**

Vastavalt EOÜ põhikirjale (vt <http://www.eoy.ee/node/24>) valib üldkoosolek 11-20-liikmelise volinike koosoleku ehk nõukogu kolmeks aastaks.

Nõukogu liikmeks saavad kandideerida kõik vähemalt 18-aastased EOÜ liikmed.

Kandidaate saavad esitada kõik EOÜ liikmed. Kandidaadi esitamisel nõukogusse peab olemas olema ka kandidaadi nõusolek kandideerimiseks. Kui kandidaat üldkoosolekul ei osale, tuleb kandideerimise nõusolek esitada üldkoosolekule kirjalikult.

Ehkki kandidaate saab esitada ka üldkoosolekul kohapeal, palume valimiste ladusamaks korraldamiseks juhatust (Margus Ots, [margus.ots@eoy.ee](mailto:margus.ots@eoy.ee), 508 2244) kandidaatidest juba enne koosolekut teavitada.

Üldkoosolekul tutvustatakse kõiki kandidaate. Igale kandidaadile antakse enda tutvustamiseks sõna kuni kaheks minutiks.

Esmalt otsustab üldkoosolek lahtisel (avalikul) hääletusel nõukogu suuruse. Senisest kuuest nõukogust on neli olnud 13-liikmelised ning kaks 11-liikmelised.

Seejärel viiakse nõukogu liikmete valimiseks läbi kinnine (salajane) hääletus. Nõukogusse valituks osutuvad enim hääli saanud kandidaadid. Võrdse tulemuse korral viiakse vajadusel läbi teine hääletusvoor.